**Priloga 1 k Okrožnici MP št. 2/2021**

**Predpisovanje in izdaja predlog, hlačnih predlog, plenic,**

**in mobilnih neprepustnih hlačk od 1. 11. 2021 dalje**

1. **Pri predpisovanju predlog, hlačnih predlog, plenic in mobilnih neprepustnih hlačk se uvaja naslednje spremembe:**

* Pri izdaji naročilnice pooblaščeni zdravnik na naročilnici opredeli:
  + podskupino MP,
  + število kosov na dan med 1 in 5 kosov in
  + določi obdobja predpisa,ki ni daljše od 90 dni,
* Zavarovano oseba je upravičena do količine, ki je: *Število kosov na dan* x (krat) *Obdobje v dnevih*. Izda se lahko največ en kos nočnih plenic in en kos mobilnih neprepustnih hlačk na dan. Za mobilne neprepustne hlačke en izdan kos šteje za dva kosa izdanih MP pri inkontinenci.
* Podskupine MP se medsebojno izključujejo, kar pomeni, da se istočasno lahko predpiše samo ena podskupina MP (ena odprta naročilnica),
* MP s šifro in nazivom *1137 Neprepustne hlačke za lahko inkontinenco*, ki so pralne in za večkratno uporabo ter do katerih so zavarovane osebe upravičene, do največ 7 kosov na 6 mesecev, se še naprej predpisujejo na nivoju vrste MP,
* Določila **Sklepa o zdravstvenih stanjih in drugih pogojih** se vsebinsko ne spreminjajo, na voljo so v Seznamu s šifrantom, zdravstvenimi stanji in drugimi pogoji, pooblastili, postopki, cenovnimi standardi, glejte spletno povezavo spodaj,
* Dobe trajanja vrst MP in izračuni skupne dobe trajanja ostanejo nespremenjene/i, in so določene v točki III. te priloge

1. **Pri izdaji predlog, hlačnih predlog, plenic in mobilnih neprepustnih hlačk se od dne 1. novembra 2021 upošteva nasledenje:**

* Na naročilnice izdane do vključno 31. 10. 2021 se izdajo predpisane vrste in količine predlog, hlačnih predlog, plenic in mobilnih neprepustnih hlačk, to velja tudi za obnovljive naročilnice vse do izteka njihove veljavnosti,
* V primeru, da ima zavarovana oseba odprto naročilnico (enkratno ali obnovljivo) na nivoju vrste MP, se zavarovanih oseb ne vrača k pooblaščenim zdravnikom zaradi predpisa podskupine MP,
* MP, predpisane na ravni podskupine, dobavitelj izda MP tako, da si zavarovana oseba sama izbere vrste MP v skladu z naročilnico. Izbira vrst MP je prepuščena zavarovani osebi in omejena s predpisano stopnjo inkontinence, številom kosov na dan in obdobjem predpisa,
* Na Mesečni zbirni naročilnici socialnovarstveni zavod določi podskupino MP ter vrste in količine vrst MP, v skladu z Navodilom o zagotavljanju medicinskih pripomočkov za inkontinenco v socialnih in drugih zavodih na mesečno zbirno naročilnico,
* Izdajo se vrste MP, ki so določene znotraj posamezne stopnje inkontinence, kot je razvidno iz Sklepa o zdravstvenih stanjih in drugih pogojih in seznama vrst MP s šifrantom, postopki in cenami, spletna povezava spodaj in/ali točka IV. te okrožnice,
* Upoštevati je treba, da je zavarovana oseba upravičena do največ enega kosa nočnih plenic na dan in enega kosa mobilnih neprepustnih hlačk na dan. En kos izdanih mobilnih neprepustnih hlačk se lahko izda namesto dveh kosov predlog ali hlačnih predlog (plenic) za enkratno uporabo.
* V primeru, da izdana količina MP zaradi pakiranja ni enaka predpisani količini, je dobavitelj dolžan o izteku dobe trajanja zavarovano osebo pisno seznaniti. Podatek o izteku dobe trajanja dobavitelj pridobi v sistemu On-line. Zavarovano osebo pisno seznani o izteku dobe trajanja MP na računu, dobavnici ali na drugem dokumentu, iz katerega mora biti razvidno ime in priimek zavarovane osebe, šifra in naziv vrste ali podskupine MP in datum izteka dobe trajanja MP.

1. **Doba trajanja in skupna doba trajanja predlog, hlačnih predlog, plenic in mobilnih neprepustnih hlačk, primer izračuna, ko so za težko inkontinenco predpisani 4 kosi na dan za 30 dni, torej 120 kosov:**

* **Nočne plenice:** število izdanih nočnih plenic je lahko največ enako številu dni za katere so MP predpisani, to število se lahko razlikuje za dovoljeno toleranco. Izračun dobe trajanja je: datum prejema, plus število dni, ki je enako vsoti števila nočnih plenic (npr. datum prejema je 1. 9. 2021, število izdanih nočnih plenic je 26, doba trajanja izteče 27. 9. 2021).
* **Mobilne neprepustne hlačke:** število izdanih mobilnih neprepustnih hlačk je lahko največ enako številu dni, za katere so MP predpisani, to število se lahko razlikuje za dovoljeno toleranco. Izračun dobe trajanja je: datum prejema, plus število dni, ki je enako vsoti števila mobilnih neprepustnih hlačk, (npr. datum prejema je 1. 9. 2021, število izdanih mobilnih neprepustnih hlačk je 32, doba trajanja izteče 3. 10. 2021).
* **Dnevne plenice, predloge in posteljne predloge:** skupno število dnevnih plenic, predlog in posteljnih predlog je lahko največ enako številu predpisanih kosov, to število se lahko razlikuje za dovoljeno toleranco. Izračun dobe trajanja je: datum prejema, (plus število izdanih kosov deljeno s številom kosov na dan) (npr. datum prejema je 1. 9. 2021, število izdanih dnevnih plenic ali predlog ali posteljnih predlog je 42 kosov, doba trajanja izteče 11. 9. 2021).

**Skupna doba trajanja za predloge, hlačne predloge, plenice in mobilne neprepustne hlačke**

* Za izračun skupne dobe trajanja se upoštevajo vse tri zgornje izračune dobe trajanja, tako da skupna doba trajanja izteče na datum, ki je najbolj oddaljen od datuma prejema MP. V primeru zgoraj je iztek dobe trajanja za mobilne neprepustne hlačke, ki je na dan 3. 10. 2021.
* Za izračun skupne dobe trajanja se upošteva tudi skupna prejeta količina MP, torej vsota prejetih predlog, hlačnih predlog, plenic in mobilnih neprepustnih hlačk, ki jo deli s številom kosov na dan v našem zgornjem primeru je to vsota od 26 nočnih plenic, vsota od 32 mobilnih neprepustnih hlačk, ki je pomnožena z dva (2) in 42 dnevnih plenic, skupaj 132 kosov. Skupna vsota se deli s številom predpisanih kosov na dan.
* 1. 9. 2021 je prejetih 132 kosov, predpisani so bili 4 kosi na dan (132/4=33 dni).
* Zato skupna doba trajanja izteče 4. 10. 2021, torej datumu prejema 1. 9. 2021 smo prišteli 33 dni.

Pomembno:

Zlasti pri izdaji nočnih plenic in mobilnih neprepustnih hlačk predlagamo, da je izdana količina ne glede na dovoljeno toleranco čim bližja predpisani količini, da bo zavarovanim osebam zagotovljena čim bolj ustrezna oskrba z MP celotno obdobje upravičenosti do MP za inkontinenco. V skupno število izdanih kosov ne prištevamo fiksirnih hlačk za predloge.

1. **Skupine, podskupine, vrste MP in omejitve pri predpisu in izdaji**

Prilagamo Excelovo tabelo s šiframi skupin MP in šiframi podskupin MP, s pripadajočimi zdravstvenimi stanji in drugimi pogoji kot pomoč pri predpisovanju. V tabelo vključujemo vrste MP, ki se lahko izdajajo znotraj posameznih podskupin in tolerance, ki se upoštevajo pri izdaji zaradi pakiranj.

Izda se pakiranje, ki je najbližje predpisani količini MP glede na razpoložljiva pakiranja na slovenskem trgu. Dobavitelj ob izdaji MP pisno seznani zavarovano osebo z datumom izteka dobe trajanja izdanih MP. Število kosov, ki lahko odstopa od predpisane količine MP (toleranca), je določeno v šifrantu in v zgoraj navedeni excelovi tabeli. Pri zapisovanju v sistem On-line pa ne upoštevamo več 10% tolerance na izdano količino.

Pri zapisovanju v sistem on-line je treba najprej zapisati nočne plenice in mobilne neprepustne hlačke, kjer je število upravičenih kosov omejeno s številom dni, za katere so MP predpisani in toleranco, ki velja za vrsto MP. Pri dnevnih plenicah in predlogah je število omejeno s skupaj predpisanim številom kosov in toleranco na vrsti MP, ki se zadnja zapisuje v on-line in pri kateri se upošteva dovoljena toleranca.